**Hyllingebjergvej Vejlaug**

[**www.Hyllingebjergvej.dk**](http://www.Hyllingebjergvej.dk)

**Referat ordinær generalforsamling den 26. juli 2015 på Restaurant Lisestuen**

Bestyrelsen var repræsenteret ved Hans Falster (6), Kirsten Vilhelmsen (51) og Niels Borck (105).

Endvidere var Jan Heisterberg (63), Susanne Steensgaard (37), Lars Andersen (59), Lise Brandt (19), Jette Matzen (43), Susanne Grubb (46), Kjeld Sivertsen (Dalvej 1), Pernille Bjarnøe (57), Peter Bindner (116) mødt frem.

1. **Valg af dirigent**

Niels Borck bød velkommen og foreslog Jan Heisterberg som dirigent, hvilket blev enstemmigt godkendt.

Jan konstaterede at generalforsamlingen var lovligt indvarslet både med hensyn til tid og sted, hvilket vil sige at beslutninger truffet på generalforsamlingen er lovlige.

1. **Bestyrelsens beretning for de forløbne to år fremlægges til godkendelse.**

Bestyr**e**lsen må med beklagelse oplyse, at formanden Lasse Bøttger uden forklaring forlod bestyrelsesarbejdet ved e-mail dateret 30. marts 2015. Det er ikke lykkedes at få nærmere oplysninger om årsagen og formandens arkiv er ej heller overdraget. Dertil kommer at Vejlaugets trofaste kasserer, Hans Falster har solgt sin ejendom, # 6 og derfor med virkning fra denne Generalforsamling (GF) udtræder af bestyrelsen. Den overraskende udmelding fra den tidligere formand har selvsagt været en udfordring, men ved en ihærdig indsats og ved imødekommenhed fra en række personer, så er det lykkedes bestyrelsen (resterne af) at sammensætte forslag til ny bestyrelse til behandling på GF 2015, således at vi kan fortsætte arbejdet for medlemmerne.

**Antal medlemmer:** Vejlauget består af 83 betalende medlemmer, herunder Skov- og Naturstyrelsen. Der er 23 ikke-medlemmer med adresser på Hyllingebjergvej. Det ser ud til, at det er lykkedes at få kommunen til at melde sig ind som medlem.

Kystvej har frafaldet ønsket om optagelse i vejlauget.

**Antal møder 2013 – 2015: Bestyrelsen** har afholdt 3 møder (14. oktober 2013, 12. marts 2015 og 22. juni 2015) hvor reparation af skader på vejen, vedligeholdelse (opmaling) af bump, kontakt til Halsnæs kommune, indledende kontakter til grundejerforeninger i området, trafikmåling, samt hvervning af nye medlemmer har været gennemgående temaer ligesom fremdrift på visionen er drøftet. De observerede kantskader synes ikke at have udviklet sig, men vejen er fortsat plaget af store vandpytter efter regnvejr. Især er forholdene ved udkørslen fra Vandværksvej ikke tilfredsstillende.

Bestyrelsen har afholdt 1 møde med kommunen den 29. september 2013 hvor bl.a. status for vejens tilstand blev drøftet. Bestyrelsen søgte på samme møde at lufte tanken om hajtænder ved udkørslen fra Jens Jensen vej og Amos vej. Afslag fra kommunen, afslag fra Rigspolitiet – helt uforståeligt set i lyset af at vejen markedsføres som ”Nordkyststien” med deraf følgende stor tilstedeværelse af bløde trafikanter.

Siden 2011 har vedligeholdelsen af vejen haft højere prioritet end anlæggelse af flere vejbump, men generelt er det bestyrelsens opfattelse, at vejen er i god stand og det er glædeligt at se hvor pænt de fleste lodsejere holder rabat og hække klippet – men, som i andre forhold her i livet, er der undtagelser. Vedligeholdelse af områderne omkring stelerne varetages af laugets gartner. Desværre ses der jævnligt hærværk rettet mod refleksskiltene på stelerne. Ødelagte refleksskilte udskiftes derfor jævnligt af bestyrelsen.

Der forestår opmaling af slidte hvide kvadrater på bump som i øvrigt er i god stand og tjener deres formål.

Vejens skilte er genstand for et fokusområde, som vil blive drøftet med kommunen. Flere skilte står skævt og er vanskelige at læse og parkerings politikken synes at være et tilsvarende tema. Således omkring redningsvejen ved # 65 hvor der især i højsæsonen kan være problemer med parkerede biler.

Vi er fortsat i kontakt med Halsnæs kommune og der er planlagt møde med kommunen i løbet af efteråret. Vores hidtidige kontakt person – Margit Hansen, Fagkoordinator for Team Vej - er ikke længere til rådighed, men vi har identificeret en afløser, som synes at være vejlauget venligt stemt. Således ser det ud til at Sekretær Kirsten har fået kommunen til at melde sig ind i vejlauget.

**Trafiktælling juli 2014**

Trafikmåling blev gennemført juli 2014 af Firmaet ATKI A/S og der forligger en stor mængde data som beskriver status i måleperioden. Bestyrelsen anbefaler at der bliver gennemført en ny måling på samme tid og de samme målepunkter 2016, hvorved vi får en mulighed for at se udviklingen.

Konkret har vi udformet en sammenfatning af målingen. Det er hensigten at lægge denne oversigt på hjemmesiden. Det har taget tid at udarbejde oversigten og den skal tilrettes så den bliver læsevenlig. Af interesse kan følgende anføres:

**Trafiktælling Hyllingebjergvej – JUL 2014**

Alle data er taget fra de fremsendte Excel ark vi har fået fra ATKI.

Fig. 1: Antal køretøjer vs. dato Hyllingebjergvej.

Data er taget fra ATKIs regneark (den samlede mængde af køretøjer, der passerer målestedet i den østlige og vestlige ende)

ATKI har også målt på sidevejene og billedet ser således ud:

Fig. 2: Antal køretøjer vs. dato

Hyllingebjergvej Øst og Vest er som før – blot er den totale mængde af køretøjer, der passerer sidevejene tilføjet. Øst / Vest skillelinjen går ved Jens Jensens vej.

Det ser ud til, at trafikken stiger i slutningen af uge 29 og uge 30. Hvorvidt der er tale om gennemgående trafik, der giver forøget tælling i både den østlige og den vestlige ende kan vi næppe afgøre. En stor del af den gennemkørende trafik hidrører fra biler der kører til Parkeringspladsen på Hyllingebjergvej. Det betyder, at vejen benyttes som hovedfærdselsåre til den velbesøgte strand ved Hyllingebjerg. Belastningen er yderst generende for vejens beboere og øvrige, bløde trafikanter, der benytter vejen som del af Nordkyststien.

Hvis vi antager, at trafikken fra Jens Jensens Vej som hovedregel kører mod øst for at handle i Liseleje, Frederiksværk m.v. – så ligger vi vel på 30 – 40 % der benytter Hyllingebjergvej som tilkørsel/frakørsel som følge af den manglende tværgående trafikåre inde i landet, parallelt med vores vej.

Hvis vi tager den samlede trafik – både øst og vest – så lander vi vel på 20 – 35 % uvedkommende trafik.

Hvis vi ser på tid på dagen hvor **trafikken er størst** kan vi se på næste graf

Fig. 3: % andel af trafikken vs. tid på dagen for hele perioden

Det er den østlige del, hvor vi kan komme op på ~1 køretøj hvert ~24 sekund, - og der er ikke så langt fra bestyrelsens bud på trafikken i 2005, der var på ca. 1 køretøj hvert 30. sekund. Hvis vi ser på en større del af dagene, og periode 9 – 19 – så passerer, der stadig ét køretøj i minuttet i den østlige ende.

**Fart**

ATKI har også lavet en analyse af, hvor hurtigt, der er kørt og hvilken type køretøjer, der er tale om.

**Køretøjsoversigt i måleperioden**

|  |  |  |
| --- | --- | --- |
|  | Bil | Lastbil |
| Hyllingebjergvej Øst | 15174 | 1468 |
| Åkjærsvej | 993 | 141 |
| Jens Jensensvej | 5692 | 379 |
| Amosvej | 985 | 20 |
| Hyllingebjergvej Vest | 3579 | 731 |

Ordet bil omfatter personbiler og varevogne. Ca.41 % af biler og varevogne er ”uvedkommende” trafik, mens kun ca.25 % af lastvognene er ”uvedkommende” – stadig er stor del.

**Oversigt over hastigheder**

|  |  |  |  |  |
| --- | --- | --- | --- | --- |
|  | km/t | | | |
|  | <= 30 | 30-40 | 40-50 | > 50 |
| Hyllingebjergvej Øst | 14 822 | 1876 | 48 | 19 |
| Åkjærsvej | 1093 | 35 | 6 | 0 |
| Jens Jensensvej | 4930 | 1104 | 51 | 5 |
| Amosvej | 994 | 11 | 0 | 0 |
| Hyllingebjergvej Vest | 4293 | 10 | 3 | 10 |
|  |  |  |  |  |

Målingen viser at ca. 13 % kører for hurtigt i den østlige ende og ca. 0,5 **%** i den vestlige ende.

**Afsluttende bemærkninger, trafiktælling**

Bestyrelsen anmoder om tilslutning til at gentage trafiktælling i 2016 for at skaffe det fornødne sammenligningsgrundlag. Når det foreligger, kan arbejdet med at skabe forståelse for en trafikløsning fortsætte med det formål at aflaste Hyllingebjergvej.

**Vision 2015**

I 2010 forfattede bestyrelsen en vision for vejens udvikling frem til 2015. Visionen lyder som følger:

***Omkring 2015 er Hyllingebjergvej som en del af Nordkyststien, en fredelig vej med en afpasset trafikmængde, der tager hensyn til de bløde trafikanter, naturen og som i fordragelighed med beboerne i baglandet, er trafik aflastet bl.a. ved hjælp af tværgående aflastningsveje mod syd med deraf følgende mere afbalanceret og miljørigtig fordeling af den samlede trafikmængde i området. Udviklingen styres af en trafikplan for området.***

Til den vision knyttede bestyrelsen fire strategiske hovedmål som bestyrelsen fortsat vil arbejde videre med. Vision og strategi bliver lagt på hjemmesiden.

Der kom mange kommentarer til beretningen. Susanne Grubb sagde at de alt for store lastbiler er meget generende. Vi tager det op igen med kommunen.

Niels Steensgaard var meget plaget af ulovlig parkering. Det er muligt at fotografere de ulovligt parkerede biler og sende billedet til politiet som så kan opkræve bøde. Endelig kan man undersøge om det er muligt at tvangsfjerne bilerne. Hyllingebjergvej er både en brand og redningsvej og ingen ønsker at nogen skal dø fordi brand- og ambulancekøretøjer ikke kan komme frem. Niels Steensgaard var også generet af at bilerne gasser op mellem bumpene.

Der var forslag om at få foretaget fartkontrol. Nogle ønskede at der skal opsættes flere ”parkering forbudt” skilte.

Peter Bindner ønskede at bestyrelse skulle undersøge om opkørslen ved Papillon kunne gøres mindre stejlt da biler med lavt placeret kofanger havde svært ved at forcere kanten.

1. **Det reviderede regnskab for de forløbne to år fremlægges til godkendelse.**

Regnskabet, der lå behørigt revideret og underskrevet, blev gennemgået af Hans Falster (Bilag 1). Regnskabet blev godkendt og Jan Heisterberg kunne konstatere, at GF meddelte bestyrelsen decharge.

Vedligeholdelse af vejen på ca. 12.000 kr. i 2013 er mere eller mindre ``faste udgifter``. I 2014 kom en ekstra udgift på 17.000 kr. til konsulentbistand og resten af de 22.000 kr. er arbejde med selve vejtællingen. Vejlauget har en beholdning på 108.000 kr. på kistebunden til reparation og opsparing til asfaltering om 10-20 år.

1. **Vejlaugets opgaver for de kommende to år.**

Vi vil fortsætte med at rulle visionen ud via de tre strategiske hovedmål hvortil kommer oplæg til at etablere et budget, der skal synliggøre opsparing til en fremtidig vedligeholdelse af vejen, som jo nedslides i takt med tidens tand og den voksende trafikmængde.

På førstkommende bestyrelsesmøde vil der blive udarbejdet en konkret handleplan for 2015 – 2017. Handleplan bliver ligeledes lagt på hjemmesiden. Vi vil fortsat arbejde på at hverve nye medlemmer. Vi vil fortage en ny trafiktælling i 2016, som kan sammenholdes med trafiktælling 2014. Den samlede rapport vil blive lagt ud på hjemmesiden.

Til vores møde med Halsnæs kommunes vejmyndighed vil vi atter gøre opmærksom på at skiltene er i dårlig stand eller ulæselige. Skiltene, der gør opmærksom på at Hyllingebjergvej er en del af den regionale cykelrute, er ulæselige.

Vi ønsker at der skal være et maximalt akseltryk tilladt for store lastbiler på vejen. Da der er bygget flere huse de seneste år er det bygherrens opgave at gøre opmærksom på at der ikke kommer kæmpe lastbiler med anhænger til byggepladsen. Det kunne ske i forbindelse med byggetilladelsen, der gives af kommunen. I fald der sker ødelæggelse af rabatten i forbindelse med byggeri, er det bygherren ansvar at reparere skaderne. Dette tages op med kommunen.

Svinget ved husene 83 til 85 er meget snævert og uoverskueligt. Der fremkom forslag om at få etableret tværgående riller i vejen for at gøre opmærksom på, at vejen svinger. Et andet forslag var at sætte et spejl op, så man kan se rundt om svinget. Bestyrelsen vil tage disse forslag op med til kommunen.

1. **Medlemskontingent for de kommende to år**

Det af kassereren fremlagte budget er baseret på et kontingent på kr. 400. Generalforsamlingen godkendte en forhøjelse af kontingentet til kr. 600 fra 2016, da kontingentet ikke er blevet reguleret i de sidste 10 år. Kontingentet på kr. 600 fra næste år skal meddeles kommunen senest 1. oktober af kassereren. Budgettet for 2016-2017 er vedlagt som bilag 2.

1. **Valg af bestyrelsesmedlemmer**

Følgende medlemmer er på valg:

* Niels Borck (formand) # 105
* Pernille Bjarnøe (menigt medlem) # 57, nyvalg
* Erik Bardrum Nielsen (kasserer) # 25, nyvalg
* Kirsten Vilhelmsen (sekretær) # 51

Alle opstillede kandidater blev valgt/genvalgt.

1. **Valg af kritisk revisor**

Thomas Sunke (# 49) blev opstillet af bestyrelsen til valg som kritisk revisor og blev godkendt af GF.

1. **Indkomne forslag**

Ingen

1. **Eventuelt**

Jan Heisterberg gjorde opmærksom på at hjemmesiden efter hans mening skal gennemgå en revision under hensyn til ny bestyrelse mv.. Jan gjorde sig til talsmand for ikke at opsætte flere skilte på vejen men i stedet etablere rumleriller mellem bump for på den måde at ”tvinge” hastigheden ned. Bestyrelsen overvejer de fremlagte forslag selvom de fremkom under pkt. eventuelt.

Niels Borck bad om at alle henvendelser fra medlemmer går gennem Kirsten Vilhelmsen (sekretær) for at undgå misforståelser.

Dato: 11-08-2015

Jan Heisterberg Kirsten Vilhelmsen Niels Borck

Dirigent Referent Formand

Bilag

1. Regnskab for 2013 og 2014
2. Budget for 2016 og 2017

**Bestyrelsen:**

Niels C. Borck tel. 47 92 42 90, e-mail: [nborck@mail.dk](mailto:nborck@mail.dk)

Erik Bardrum Nielsen tel. 30 83 26 46, e-mail: [erikbardrumnielsen@gmail.com](mailto:erikbardrumnielsen@gmail.com)

Pernille Bjarnøe tel. 23 23 52 16, e-mail: [Pb@kosmetologskolen.dk](mailto:Pb@kosmetologskolen.dk)

Kirsten Vilhelmsen tel. 41 41 40 64, e-mail: [okvilhelmsen@icloud.com](mailto:okvilhelmsen@icloud.com)